b'\n_START_ARTICLE_\nAbak\n_START_PARAGRAPH_\nAbak (ra\xc4\x8dunaljka, lat. abacus) je pomagalo plo\xc4\x8dastog oblika za lak\xc5\xa1e izvo\xc4\x91enje ra\xc4\x8dunskih operacija. Prvotno se koristio u Aziji.\n_START_SECTION_\nIzgled\n_START_PARAGRAPH_\nRimski abak bila je plo\xc4\x8da podijeljena na pruge ili pravokutna polja po kojima su se pomicali kamen\xc4\x8di\xc4\x87i ili \xc5\xbeetoni. Prema polo\xc5\xbeaju kamen\xc4\x8di\xc4\x87u je pripadala odre\xc4\x91ena vrijednost. Od latinskog izraza calculus, \xc5\xa1to zna\xc4\x8di kamen\xc4\x8di\xc4\x87, nastao je izraz calculare - ra\xc4\x8dunati. U Europi se rimski abak povremeno koristio do 16. stolje\xc4\x87a._NEWLINE_Kineski abak bio je okvir s napetim \xc5\xbeicama na kojima su bile nanizane kuglice te je svakoj \xc5\xbeici odgovarala odre\xc4\x91ena vrijednost. Od kineskog razvio se i japanski soroban na kojem su unutar okvira na \xc5\xa1tapi\xc4\x87ima bili nanizani dvostruki \xc4\x8dunji\xc4\x87i (4+1 na svakom \xc5\xa1tapi\xc4\x87u). Soroban se u Japanu i danas upotrebljava._NEWLINE_Abak je, povijesno gledano, stari izum za ra\xc4\x8dunanje. Danas se koristi kao sprava za ra\xc4\x8dunanje namijenjena djeci.\n_START_SECTION_\nTijek rada\n_START_PARAGRAPH_\nAbak je naj\xc4\x8de\xc5\xa1\xc4\x87e drven. Sastoji se od okvira s kuglicama ili kamen\xc4\x8di\xc4\x87ima koji su nabodeni na \xc5\xa1tapi\xc4\x87e ili \xc5\xbeicu, a povla\xc4\x8de se po izrezbarenim otvorima. Kuglice ili kamen\xc4\x8di\xc4\x87i svojim polo\xc5\xbeajem predstavljaju vrijednost odre\xc4\x91enog broja. Abak omogu\xc4\x87ava i rje\xc5\xa1avanje ne\xc5\xa1to kompliciranijih ra\xc4\x8dunskih operacija._NEWLINE_Me\xc4\x91utim, iako je abak \xc4\x8dovjeku pomagao u ra\xc4\x8dunanju, ra\xc4\x8dunanje se zapravo izvodilo u ljudskoj svijesti pa je abak \xc4\x8dovjeku slu\xc5\xbeio samo kao pomo\xc4\x87._NEWLINE_Abak koriste i pojedinci koji ne mogu vidjeti. Oni ga koriste pri predstavljanju matemati\xc4\x8dkih funkcija kao \xc5\xa1to su mno\xc5\xbeenje, dijeljenje, oduzimanje i zbrajanje. Iza \xc5\xbeica na kojima su kuglice stavlja se gumeni ili neki drugi meki materijal da se kuglice ne bi pomicale dok slijepi dodiruju prstima kuglice.'